CELEX: 32020R0743
Language: mt
Date: 2020-03-30 00:00:00
Title: Regolament Delegat tal-Kummissjoni (UE) 2020/743 tat-30 ta’ Marzu 2020 li jemenda r-Regolament Delegat (UE) 2017/891 fir-rigward tal-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fis-settur tal-frott u l-ħxejjex

5.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 176/1
               
            
         REGOLAMENT DELEGAT TAL-KUMMISSJONI (UE) 2020/743
         tat-30 ta’ Marzu 2020
         li jemenda r-Regolament Delegat (UE) 2017/891 fir-rigward tal-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fis-settur tal-frott u l-ħxejjex
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikulari l-Artikolu 37(c)(i) u (iv) tiegħu,
         Billi:
         
                     (1)
                  
                  
                     Il-mard tal-pjanti u l-infestazzjonijiet tal-pesti ilhom għadd ta’ snin jagħmlu l-ħsara lill-produzzjoni tal-frott u l-ħxejjex fl-Unjoni. Ngħidu aħna, fil-perjodu mill-2013 sal-2018, it-tifqigħat u t-tixrid taż-Xyllela fastidiosa laqtu, fost l-oħrajn, siġar tal-frott tal-għadma, bħall-għanbaqar, iċ-ċirasa u l-lewż fl-Italja, fi Spanja u fi Franza. Fis-snin 2018-2019, l-introduzzjoni u t-tixrid invażiv tal-virus tal-frott imkemmex u kannella tat-tadam (ToBRFV) għamlu ħsara lill-produzzjoni tat-tadam (Solanum lycopersicum L.) u tal-bżar ħelu (Capsicum annuum) fl-Italja u fil-Ġermanja. F’dak li jirrigwarda l-pesti, pereżempju l-Eurytoma schreineri Schreiner li daħlet fl-Unjoni permezz ta’ importazzjonijiet fl-2013, ikkaġunat il-ħsara lill-produzzjoni tal-għanbaqar, tal-berquq u taċ-ċirasa fil-Bulgarija u fil-pajjiżi tal-madwar. Iktar riċentement, fl-2019, l-ispallut kannella rħami tal-Lvant (Halyomorpha halys) ikkaġuna telf kbir fil-produzzjoni fir-reġjuni tat-Tramuntana tal-Italja, speċifikament fl-Emilia-Romagna, fil-Veneto, fit-Trentino-Alto Adige, fil-Lombardia, fil-Piemonte u fil-Friuli-Venezia Giulia, u kellha impatt negattiv fuq il-valur tal-produzzjoni kkummerċjalizzata tal-organizzazzjonijiet tal-produtturi li joperaw f’dawk ir-reġjuni.
                  
               
                     (2)
                  
                  
                     Fid-dawl taż-żieda fil-frekwenza tal-ħsarat fitosanitarji, jeħtieġ soluzzjoni fit-tul rigward il-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi, sabiex tissaħħaħ ir-reżiljenza tagħhom għall-futur. Jeħtieġ li jiġi emendat ir-Regolament Delegat tal-Kummissjoni (UE) 2017/891 (2) billi tiġi prevista flessibbiltà fil-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fl-Unjoni f’każ li jħabbtu wiċċhom ma’ ħsarat fitosanitarji, tant li l-produzzjoni ma tibqax tajba għall-konsum jew għall-ipproċessar.
                  
               
                     (3)
                  
                  
                     It-telf kbir fil-valur tal-produzzjoni kkummerċjalizzata, ikkaġunat minn ħsarat fitosanitarji, għandu impatt kbir ħafna fuq l-ammont ta’ għajnuna tal-Unjoni li jirċievu l-organizzazzjonijiet tal-produtturi fis-sena ta’ wara, billi l-ammont ta’ għajnuna tal-Unjoni jiġi kkalkulat bħala perċentwal tal-valur tal-produzzjoni kkummerċjalizzata ta’ kull organizzazzjoni tal-produtturi. Fejn tintilef parti kbira mill-ħsad jew fejn jintilef il-ħsad kollu, l-organizzazzjonijiet tal-produtturi jirriskjaw li jitilfu r-rikonoxximent tagħhom, billi wieħed mill-kriterji għar-rikonoxximent huwa li jilħqu ċertu valur minimu ta’ produzzjoni kkummerċjalizzata, iffissat fil-livell nazzjonali. Dan iwassal għal telf ekonomiku doppju, li jipperikola l-istabbiltà fit-tul tal-organizzazzjonijiet tal-produtturi.
                  
               
                     (4)
                  
                  
                     Għaldaqstant, jenħtieġ li tkun permessa aktar flessibbiltà fir-rigward tal-kalkolu tal-valur tal-produzzjoni kkummerċjalizzata għall-organizzazzjonijiet tal-produtturi. Dan huwa neċessarju sabiex jiġu evitati sitwazzjonijiet fejn l-organizzazzjonijiet tal-produtturi li jinvestu f’miżuri preventivi, u li xorta waħda jġarrbu ħsara fitosanitarja sostanzjali, mhux biss iġarrbu telf tal-valur tal-produzzjoni kkummerċjalizzata tagħhom, iżda jaraw kif l-assistenza finanzjarja mill-Unjoni titnaqqas b’mod sostanzjali u għal għarrieda fis-sena ta’ wara. Madankollu, jenħtieġ li tali flessibbiltà fil-kalkolu tal-valur tal-produzzjoni kkummerċjalizzata tkun disponibbli biss għall-organizzazzjonijiet tal-produtturi li jagħtu prova li ħadu l-miżuri preventivi meħtieġa kontra l-mard tal-pjanti u l-infestazzjonijiet tal-pesti, bħal xbieki ta’ protezzjoni, il-monitoraġġ tal-pesti u tal-mard, il-kontroll bijoloġiku tal-pesti, u miżuri oħra li jnaqqsu l-okkorrenzi tal-pesti, tal-mard u tal-ħsarat li dawn jagħmlu lill-produzzjoni.
                  
               
                     (5)
                  
                  
                     Fid-dawl taż-żieda fil-frekwenza tal-infestazzjonijiet tal-pesti jew tal-mard tal-pjanti, u minħabba fihom it-telf sostanzjalment akbar fil-produzzjoni meta mqabbel ma’ ħsarat marbutin mat-temp, is-salvagwardja stabbilita bl-Artikolu 23(4) tar-Regolament Delegat (UE) 2017/891, li skontha l-valur tal-produzzjoni kkummerċjalizzata ta’ prodott irid jitqies li jirrappreżenta 65 % tal-valur tiegħu fil-perjodu ta’ referenza ta’ qabel, mhijiex biżżejjed.
                  
               
                     (6)
                  
                  
                     Għaldaqsant, u minħabba l-bżonn li tinkiseb l-istabbiltà ekonomika u finanzjarja tal-organizzazzjonijiet tal-produtturi milqutin minn telf kbir fil-valur tal-produzzjoni kkummerċjalizzata minħabba ħsarat fitosanitarji, jenħtieġ li jiżdied il-livell limitu għall-kalkolu tal-valur tal-produzzjoni kkummerċjalizzata. Fid-dawl ta’ dan, u filwaqt li jitqiesu l-ħsarat sinifikanti kkaġunati mill-infestazzjonijiet tal-pesti riċenti, jenħtieġ li l-valur tal-produzzjoni kkummerċjalizzata stipulat fl-Artikolu 23(4) tar-Regolament Delegat (UE) 2017/891 jiżdied sa 85 %.
                  
               
                     (7)
                  
                  
                     Fid-dawl tal-implimentazzjoni ta’ programmi operattivi skont is-snin kalendarji, u filwaqt li jitqies li l-kalkolu tal-valur tal-produzzjoni kkummerċjalizzata li jiddetermina l-ammont ta’ assistenza finanzjarja tal-Unjoni jibbaża fuq is-sena kalendarju ta’ qabel, jeħtieġ li dan ir-Regolament jidħol fis-seħħ l-għada tal-pubblikazzjoni tiegħu f’Il-Ġurnal Uffiċċjali tal-Unjoni Ewropea.
                  
               
                     (8)
                  
                  
                     Għaldaqstant, jenħtieġ li r-Regolament Delegat (UE) 2017/891 jiġi emendat kif xieraq,
                  
               ADOTTAT DAN IR-REGOLAMENT:
         
            Artikolu 1
            Emenda għar-Regolament Delegat (UE) 2017/891
            Fl-Artikolu 23 tar-Regolament Delegat (UE) 2017/891, il-paragrafu 4 huwa sostitwit b’li ġej:
            
               
                  “4.   Fejn ikun sar tnaqqis ta’ mill-inqas 35 % fil-valur ta’ prodott minħabba raġunijiet li jaqgħu barra mir-responsabbiltà u l-kontroll tal-organizzazzjoni tal-produtturi, il-valur tal-produzzjoni kkummerċjalizzata ta’ dak il-prodott għandu jitqies li jirrappreżenta 65 % tal-valur tiegħu fil-perjodu ta’ referenza ta’ qabel. L-organizzazzjoni tal-produtturi għandha tagħti prova lill-awtorità kompetenti tal-Istat Membru kkonċernat li dawk ir-raġunijiet kienu jaqgħu barra mir-responsabbiltà u l-kontroll tagħha.
                  Fejn ikun sar tnaqqis ta’ mill-inqas 35 % fil-valur ta’ prodott minħabba mard tal-pjanti jew infestazzjonijiet ta’ pesti li jaqgħu barra mir-responsabbiltà u l-kontroll tal-organizzazzjoni tal-produtturi, il-valur tal-produzzjoni kkummerċjalizzata ta’ dak il-prodott għandu jitqies li jirrappreżenta 85 % tal-valur tiegħu fil-perjodu ta’ referenza ta’ qabel. L-organizzazzjoni tal-produtturi għandha tagħti prova lill-awtorità kompetenti tal-Istat Membru kkonċernat li ħadet il-miżuri preventivi meħtieġa kontra l-marda tal-pjanti jew l-infestazzjoni tal-pest ikkonċernata.
                  Dan il-paragrafu għandu japplika wkoll għad-determinazzjoni tal-konformità mal-valur minimu tal-produzzjoni kkummerċjalizzata kif previst fl-Artikolu 9.”
               
            
         
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta’ Marzu 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament Delegat tal-Kummissjoni (UE) 2017/891 tat-13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011 (ĠU L 138, 25.5.2017, p. 4).